Euroopa Parlamendi resolutsioon,

5. mai 2010,

tähelepanekutega, mis on Euroopa Liidu 2008. aasta üldeelarve täitmisele heakskiidu andmist käsitleva otsuse lahutamatu osa, IX jagu – Euroopa Andmekaitseinspektor

EUROOPA PARLAMENT,

võttes arvesse Euroopa Liidu 2008. aasta üldeelarvet [1];

võttes arvesse Euroopa ühenduste 2008. aasta lõplikku raamatupidamise aastaaruannet – I köide (C7-0180/2009) [2];

võttes arvesse Euroopa Andmekaitseinspektori aastaaruannet eelarve täitmisele heakskiitu andvale asutusele 2008. aastal läbi viidud siseauditite kohta;

võttes arvesse kontrollikoja aastaaruannet 2008. aasta eelarve täitmise kohta koos institutsioonide vastustega [3];

võttes arvesse vastavalt EÜ asutamislepingu artiklile 248 tehtud kontrollikoja avaldust, mis kinnitab raamatupidamisaruannete usaldatavust ja nende aluseks olevate tehingute seaduslikkust ja korrektsust [4];

võttes arvesse EÜ asutamislepingu artikli 272 lõiget 10 ja artikleid 274, 275 ja 276 ning ELi toimimise lepingu artikli 314 lõiget 10 ja artikleid 317, 318 ja 319;

võttes arvesse nõukogu 25. juuni 2002. aasta määrust (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust, [5] eriti selle artikleid 50, 86, 145, 146 ja 147;

võttes arvesse kodukorra artiklit 77 ja VI lisa;

võttes arvesse eelarvekontrollikomisjoni raportit (A7-0098/2010),

1. võtab teadmiseks, et 2008. aastal olid Euroopa Andmekaitseinspektori kulukohustuste assigneeringud kokku 5,3 miljonit eurot (2007. aastal 5 miljonit eurot) [6] ning assigneeringute 86,14 % kasutusmäär jäi alla teiste institutsioonide keskmist (95,67 %);

2. võtab teadmiseks, et Euroopa Andmekaitseinspektorile ette nähtud alaliste ametikohtade arv on pidevalt suurenenud; kui 2007. aastal oli alalisi ametikohti 29, siis 2008. aastal oli neid 33 (2006. aastal 24); tunneb heameelt selle üle, et kõik need ametikohad on täidetud; võtab teadmiseks ametikohtade ja ülesannete arvu kontrollitud suurenemise ning piiratud laiendamise, tänu millele on võimalik uusi töötajaid adekvaatselt integreerida ja koolitada; märgib siiski, et eelarveartikli "Muu personal" kulude täitmismäär (51,98 %) jäi alla keskmise;

3. juhib tähelepanu sellele, et kontrollikoda märkis oma aastaaruandes, et Euroopa Andmekaitseinspektori osas ei andnud audit alust olulisteks tähelepanekuteks;

4. tunneb heameelt finants- ja personalijuhtimise konsolideerimise üle ning selle üle, et 2008. aastal muudeti sisekontroll paremini toimivaks ja tõhusamaks; ootab finantsvahendite ja inimressursside ning asutusesisese töökorralduse edasist arengut, mille Euroopa Andmekaitseinspektor määras oma 2009. aasta peamiste eesmärkide hulka;

5. tuletab meelde, et kõikide Euroopa Andmekaitseinspektori lähetuste haldamisega tegeleb komisjoni nõuete büroo (komisjoni, Euroopa Parlamendi ja nõukogu peasekretäride vahelise, koos Euroopa Andmekaitseinspektoriga 7. detsembril 2006 alla kirjutatud halduskoostöölepingu alusel, mis kehtib alates 16. jaanuarist 2007 kolm aastat);

6. tuletab meelde, et Euroopa Andmekaitseinspektori siseauditi talituse (mille funktsiooni täidab halduskoostöölepingu alusel komisjoni siseaudiitor) läbiviidud hindamine tõendas, et sisekontrollisüsteem on toimiv ja tõhus ning suudab anda piisavalt kinnitust asutuse eesmärkide saavutamise kohta, ning ootab järelauditi tulemusi; tunneb heameelt, et sisekontrolli kohta koostatud sisearuanne näitas, et asutusesisestest soovitustest oli arvesse võetud 80 %;

7. väljendab heameelt selle üle, et igal aastal avaldatakse asutuse valitud liikmete (Euroopa Andmekaitseinspektor ja inspektori asetäitja) majanduslike huvide deklaratsioonid, mis sisaldavad asjaomast teavet tasustatavate ametikohtade või deklareeritava kutsetegevuse kohta;

8. palub, et Euroopa Andmekaitseinspektor lisaks 2009. aasta tegevusaruandesse peatüki, milles esitatakse üksikasjalik ülevaade Euroopa Parlamendi eelarve täitmisele heakskiidu andmise varasemate otsuste kohaselt vastaval aastal võetud järelmeetmete kohta.

[1] ELT L 71, 14.3.2008.

[2] ELT C 273, 13.11.2009, lk 1.

[3] ELT C 269, 10.11.2009, lk 1.

[4] ELT C 273, 13.11.2009, lk 122.

[5] EÜT L 248, 16.9.2002, lk 1.

[6] 2006: 4,1 miljonit eurot.

--------------------------------------------------